ORDE do 17 de xullo de 2000 sobre axudas ós estudios náutico e marítimo-pesqueiros nos centros docentes dependentes da Consellería de Pesca, Marisqueo e Acuicultura para o curso académico 2000/2001.
CONSELLERÍA DE PESCA, MARISQUEO E ACUICULTURA — III. OUTRAS DISPOSICIÓNS — 08/09/2000

O Real decreto 4189/1982, do 29 de decembro, que ó abeiro das normas constitucionais, estatutarias e legais correspondentes, traspasa á Comunidade Autónoma de Galicia funcións e servicios da Administración do Estado en materia de ensinanzas profesionais náutico-pesqueiras.
O Decreto 206/1990, do 15 de marzo, polo que se establece a estructura orgánica da Consellería de Pesca, Marisqueo e Acuicultura atribúe á Dirección Xeral de Formación Pesqueira e Investigación a organización e xestión das ensinanzas profesionais náutico-pesqueiras.
Co obxecto de fomentar e potencia-la formación da poboación mariñeira, é necesario pór en marcha as accións que faciliten o acceso á formación náutico e marítimo-pesqueira, con especial incidencia na formación permanente de adultos, programas de garantía social, ciclos formativos de grao medio e superior e formación profesional de 2º grao. Neste sentido, é fundamental a dotación de axudas ó transporte, de comedor e residencia. Esta acción está cofinanciada polo Fondo Social Europeo. En virtude das atribucións conferidas no artigo 24 do Decreto 428/93, do 17 de decembro, polo que se regula e refunde a normativa en materia de formación náutico-pesqueira,
DISPOÑO:
Artigo 1º
Convocar axudas cofinanciadas co Fondo Social Europeo para os alumnos que cursen estudios de formación náutico e marítimo-pesquera nos centros docentes dependentes da Consellería de Pesca, Marisqueo e Acuicultura.
O pagamento do presente programa de axudas farase con cargo á aplicación orzamentaria 12.04.322S.480.0 Formación profesional F.S.E. dos orzamentos xerais da Comunidade Autónoma de Galicia para 2000 ata un límite máximo de 34.660.000 ptas. Esta orde regula a súa concesión dentro dos preceptos legais de igualdade, concorrencia e publicidade.
Artigo 2º.-Fins.
Os estudios para os que se podrán solicitar axudas, no curso académico 2000/2001, son os seguintes:
a) Marítimo-pesqueiros.
-Formación profesional de 2º grao, nas especialidades de máquinas, pesca marítima e navegación de cabotaxe.
-Ciclos formativos de grao medio e superior de formación profesional específica.
b) Náutico-pesqueiros.
-Mecánico naval maior, mecánico naval de 1ª clase, capitán de pesca, patrón de pesca de altura e patrón maior de cabotaxe.
c) Programas de garantía social:
-Navegación e pesca costeira e operario acuicultor.
Artigo 3º.-Beneficiarios.
Poderán ser beneficiarios das axudas tódolos alumnos que cursen os estudios sinalados no artigo 2º nos centros docentes dependentes da Consellería de Pesca, Marisqueo e Acuicultura e que reúnan os seguintes requisitos:
-Ser ciudadano de calquera país da Unión Europea.
-Reuni-los requisitos académicos e profesionais esixidos polo ordenamento xurídico vixente.
-Os alumnos con materias validadas ou aprobadas en convocatoria libre non se considerarán repetidores sempre que estas non superen o 50% das materias do curso.
-Non estar en posesión de título académico que habilite para actividades profesionais, a non ser que o dito título supoña un nivel ou grao inferior ó dos estudios que se pretendan realizar, ou que estes estudios constitúan unha especialización dos xa realizados.
-Que a puntuación do baremo establecido para o efecto, obtida polo alumno, se sitúe dentro do crédito dispoñible.
Artigo 4º.-Clases e contía das axudas.
As axudas poderán te-los seguintes compoñentes:
a) Axuda para gastos determinados por razón da distancia entre o domicilio familiar do bolseiro e o centro docente.
b) Axudas para gastos derivados da residencia do alumno durante o curso escolar fóra do domicilio familiar.
c) Axudas de manutención para alumnos que cursen estudios nos centros de Ribeira e A Illa de Arousa, sempre que reúnan os requisitos esixidos.
Artigo 5º.-Axudas para transporte.
As axudas por razón da distancia no transporte diversificaranse na súa contía segundo a seguinte escala:
De 5,00 a 10,00 km: 24.000 ptas.
De 11,00 a 30,00 km: 44.000 ptas.
De 31,00 a 50,00 km: 86.000 ptas.
Más de 50,00 km: 105.000 ptas.
En ningún caso serán compatibles as axudas por razón da distancia no transporte interurbano coa axuda de residencia.
Artigo 6º.-Axudas por residencia.
1. Para a adxudicación de axudas para gastos derivados da residencia do alumno fóra do domicilio familiar, requirirase que o solicitante acredite que, por razón da distancia entre o domicilio familiar e o centro docente e os medios de comunicación existentes, tén que residir fóra do domicilio familiar durante o curso. Para estes efectos, os órganos de selección de bolseiros poderán considerar como domicilio da familia o máis próximo ó centro docente, aínda que non coincida co domicilio legal.
2. A contía máxima das axudas por razón de residencia fóra do domicilio familiar será de 230.000 ptas.
3. Poderá denegarse esta axuda cando existan prazas vacantes nas residencias dos centros docentes dependentes da Consellería de Pesca, Marisqueo e Acuicultura onde o alumno vaia cursa-los seus estudios.
Artigo 7º.-Axudas de manutención.
A axuda de manutención defínese como os gastos derivados do xantar do alumno fóra do seu domicilio habitual por razón da distancia ós centros de ensinanza de Ribeira e da Illa de Arousa dependentes da Consellería de Pesca, Marisqueo e Acuicultura.
1. Poderán solicitar axuda de comedor os alumnos que acrediten documentalmente teren o domicilio familiar a unha distancia superior a 10 km do centro docente, ou ben que, aínda sendo inferior, acrediten a imposibilidade de chegar coa puntualidade requirida ás clases da tarde.
2. A axuda de comedor será incompatible coa axuda para gastos por razón da residencia do alumno durante o curso escolar fóra do domicilio familiar.
3. A contía máxima da axuda de manutención será de 37.000 ptas.
Artigo 8º.-Adxudicación de axudas.
1. A adxudicación das axudas farase segundo un baremo no que se terán en conta os seguintes conceptos: renda familiar, rendemento académico e outras circunstancias familiares que se poidan xustificar.
A puntuación resultante de sumar estes conceptos será a que determine a adxudicación das axudas convocadas.
2. No caso de que os solicitantes obtiveran o mesmo coeficiente, terán preferencia os que acrediten documentalmente unha relación persoal ou familiar directa co sector, e dentro destes, terán preferencia os de menor renda familiar.
a) Rendemento académico.
-Nota media de sobresaliente: 4 puntos.
-Nota media de notable: 3 puntos.
-Nota media de ben: 2 puntos.
-Nota media de suficiente: 1 punto.
-Nota media de insuficiente: 0 puntos.
Nas ensinanzas nas que existan cualificacións globais por curso, aplicarase o baremo directamente. Cando a cualificación se faga por cada unha das asignaturas cursadas, obterase a nota media de todas e despois aplicarase o baremo.
Nos ciclos formativos, onde as cualificacións se fan de 1 a 10, seguiranse as equivalencias que a continuación indicamos:
9-10: sobresaliente.
7-8: notable.
6: ben.
5: suficiente, apto, validado.
3-4: insuficiente.
b) Renda familiar.
b.1) Por renda familiar entenderase a suma dos ingresos brutos obtidos no ano 1999 por tódolos membros computables da familia, calquera que sexa a súa procedencia.
b.2) No caso de actividades empresariais, profesionais, artísticas, deportivas e agrarias, computaranse os rendementos netos.
b.3) A renda familiar dispoñible obterase despois de deducir da renda familiar o importe das retencións e ingresos a conta, os xuros de capitais investidos na adquisición da primeira vivenda, as cotizacións á Seguridade Social, dereitos pasivos e mutualidades obrigatorias.
b.4) Os titulares de explotacións agrarias ou pesqueiras computarán ademais como ingresos os productos que utilicen para o seu propio consumo.
b.5) Considéranse membros da unidade familiar: o pai e a nai, os irmáns menores de 23 anos, o solicitante, os irmáns solteiros menores de vinteseis anos e que convivan no domicilio familiar ou os de maior idade, cando se trate de diminuídos físicos, psíquicos ou sensoriais, así como os ascendentes dos pais que xustifiquen a súa residencia no mesmo domicilio ca estes co certificado municipal correspondente.
b.6) No caso de que o solicitante alegue a súa independencia familiar e económica, calquera que sexa o seu estado civil, deberá acreditar esta circunstancia e o seu domicilio, así como a titularidade ou o aluguer da vivenda e os medios económicos con que conta.
b.7) Ó cociente da renda familiar dispoñible computada entre o número de membros da unidade familiar, adxudicaráselle a seguinte puntuación:
Ata 525.000 ptas: 10 puntos.
De 525.001 a 600.000: 8 puntos.
De 600.001 a 675.000: 7 puntos .
De 675.001 a 750.000: 6 puntos.
De 750.001 a 825.000: 5 puntos.
De 825.001 a 900.000: 4 puntos.
De 900.001 a 975.000: 3 puntos.
De 975.001 a 1.050.000: 2 puntos.
De 1.050.001 a 1.125.000: 1 puntos.
Máis de 1.125.000: 0 puntos.
b.8) Poderanse denega-las axudas cando a comisión considere que a renda da unidade familiar é elevada.
c) Circunstancias familiares.
c.1) Ós aspirantes que teñan irmáns cursando estudios de FP 2º grao, BUP, formación profesional específica ou universitarios fóra da súa residencia habitual, engadiránselle 2 puntos polo primeiro e 1 punto por cada un dos seguintes.
c.2) Ós aspirantes en condición de orfandade, 2 puntos.
c.3) Ós aspirantes membros de familia numerosa de 1ª clase, 1 punto, de 2ª clase e honra, 2 puntos.
c.4) Ós aspirantes que teñan algún membro da unidade familiar en estado de enfermidade permanente ou con discapacidade, 3 puntos.
Tódolos epígrafes referentes ás circunstancias familiares deberán xustificarse documentalmente.
Artigo 9º.-Regras de procedemento.
1. Tódolos alumnos que soliciten axuda deberán cumbri-lo impreso oficial que figura no anexo I.
2. Tódolos solicitantes, xunto coa solicitude, deberán presenta-la seguinte documentanción:
-Declaración responsable do interesado de que non ten solicitado nin vai solicitar ningunha outra subvención ou axuda para a mesma finalidade procedentes de calquera outra Administración ou ente público.
-DNI do solicitante e demais membros da unidade familiar.
-Certificado de estudios, se fose o caso.
-Certificado de ter formalizada a matrícula.
-Certificado de empadroamento e residencia habitual expedido polo concello e referido ó ano de presentación da solicitude.
-Fotocopia compulsada completa das declaracións polo imposto sobre a renda das persoas físicas dos compoñentes que integran a unidade familiar e que teñan a obriga de realizala, correspondentes ó ano 1999, ou certificado da Axencia Estatal de Administración Tributaria de non tela presentado.
Artigo 10º.-Presentación de solicitudes.
As solicitudes poderanse presentar ata a data límite do 18 de setembro, nos centros docentes onde os solicitantes vaian segui-los seus estudios durante o curso académico 2000/2001.
Así mesmo, as solicitudes poderán presentarse nas delegacións territoriais da Consellería de Pesca, Marisqueo e Acuicultura, ou por calquera das formas establecidas na Lei 30/1992, de réxime xurídico das administracións públicas e do procedemento administrativo común (modificada pola Lei 4/1999), dentro do prazo establecido no anterior parágrafo.
Artigo 11º.-Comisión de valoración.
1. Para o estudio das solicitudes presentadas e selección de posibles bolseiros, constituirase en cada centro unha comisión coa seguinte composición:
Presidente: o delegado territorial correspondente.
Vocais: o director do centro.
O xefe de estudios do centro.
Un representante da Dirección Xeral de Formación Pesqueira e Investigación .
Dous profesores membros do consello escolar do centro docente.
Un representante dos pais de alumnos, membro do consello escolar.
Secretario: o secretario do centro docente, que actuará como secretario da comisión, con voz e sen voto.
2. Das reunións celebradas polas comisións a que se refire o punto anterior, comezando pola da súa constitución, levantarase acta, que será remitida á Dirección Xeral de Formación Pesqueira e Investigación.
3. As solicitudes de bolsa deberán ser estudiadas e comprobadas para selecciona-las que deban ser atendidas.
4. A comisión de valoración confeccionará e fará pública no taboleiro de anuncios do centro correspondente a lista provisional de solicitudes admitidas e denegadas, coa causa de denegación, se é o caso, e tendo en conta a prelación segundo o baremo establecido para o efecto.
5. Publicada esta lista, os solicitantes terán un prazo de 10 días naturais para reclamacións e emenda da documentación por eles achegada.
6. Transcorrido o dito prazo, a comisión elaborará a lista definitiva de solicitudes admitidas e excluídas que será remitida á Dirección Xeral de Formación Pesqueira e Investigación.
Artigo 12º.-Resolución.
1. A Dirección Xeral de Formación Pesqueira e Investigación dictará resolución pola que aprobe a
lista definitiva de adxudicatarios que se publicará nas delegacións territoriais correspondentes e no taboleiro de anuncios dos centros docentes respectivos.
2. Contra esta resolución poderase interpoñer, segundo o disposto nos artigos 114 e 115 da Lei 30/1992, modificada pola Lei 4/1999, recurso de alzada perante o conselleiro de Pesca, Marisqueo e Acuicultura no prazo dun mes contado desde o día seguinte ó da notificación ou publicación da citada resolución, que será substanciado pola Dirección Xeral de Formación Pesqueira e Investigación.
3. A Dirección Xeral de Formación Pesqueira e Investigación poderá denega-la axuda se se comprobase a falsidade nalgún dos documentos achegados, asi como que a familia do solicitante teña unha renda familiar dispoñible elevada.
A falsidade dos datos ou falsificación de documentos que se presenten, calquera que sexa o momento no que se demostre a inexactitude, terá como consecuencia a perda de tódolos dereitos dos solicitantes que incorran nesta situación, e, polo tanto, a devolución total da cantidade percibida, ademais das responsabilidades a que houbese lugar, logo da apertura do correspondente expediente.
Artigo 13º.-Pagamento.
1. Os pagamentos faranse dunha soa vez polo importe concedido, unha vez rematado o curso para o que se solicitou a axuda e logo de certificación do centro de que os alumnos beneficiarios asistiron regularmente ás clases e se presentaron ós exames.
2. Xunto coa mencionada certificación deberase acompañar unha declaración de cada un dos beneficiarios na que manifeste que non percibiu nin está pendente de percibir outra subvención ou axuda para a mesma finalidade procedentes de calquera outra Administración ou ente público.
Artigo 14º
1. Os fillos de quen teña a condición de residente no estranxeiro poderán participar na convocatoria de bolsas e axudas ó estudio cando vaian realizar estudios comprendidos nela, nos centros docentes dependentes da Consellería de Pesca, Marisqueo e Acuicultura.
2. O limiar de renda familiar per cápita multiplicarase polo coeficiente que corresponda segundo a táboa seguinte:
Países: Estados Unidos, Noruega, Suecia, Suíza, Alemaña e Dinamarca. Coeficiente: 2,3.
Países: Francia, Austria, Italia, Holanda, Bélxica, Luxemburgo, Australia, Canadá e Reino Unido. Coeficiente: 1,5.
Demais países: coeficiente: 1,0.
3. As solicitudes de bolsa, que deberán ser formuladas no impreso oficial para o efecto, poderán consigna-los ingresos da familia en moeda propia do país en que se obteñan. O cálculo do seu contravalor en pesetas farase aplicando o tipo oficial que dea un resultado menor e que tivera a moeda respectiva o primeiro día hábil de 2000.
4. Os servicios diplomáticos e consulares de España no estranxeiro, especialmente as consellerías de Educación, informarán e prestarán a axuda precisas para a correcta cobertura dos impresos oficiais de solicitude que deberán presentarse nos centros docentes onde se vaian face-los estudios, momento a partir do cal serán sometidas as solicitudes ós trámites ordinarios da convocatoria.
5. O desfrute de bolsa da Consellería de Pesca, Marisqueo e Acuicultura será, en todo caso, incompatible co desfrute de beneficios de análogo carácter procedentes da Dirección Xeral de Emigracións.
Artigo 15º
1. O beneficiario está obrigado ó reintegro total ou parcial da axuda no suposto de incumprimento das condicións establecidas para a súa concesión.
2. Ademais, está obrigado a facilitar toda a información que lle sexa requirida pola Intervención Xeral da Comunidade Autónoma de Galicia, o Tribunal de Contas e o Consello de Contas no exercicio das súas funcións de fiscalización e control do destino das axudas.
3. Toda alteración das condicións tidas en conta para a concesión da subvención, e en todo caso a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
4. Para o non establecido especificamente na presente orde, haberá que aterse ó disposto nos artigos 78 e 79 do Decreto lexislativo 1/1999, do 7 de outubro, modificado pola Lei 8/1999, do 30 de decembro, de medidas fiscais e orzamentarias e de función pública e actuación administrativa.
Disposicións derradeiras
Primeira.-Facúltase a Dirección Xeral de Formación Pesqueira e Investigación para dictar, no ámbito das súas competencias, as resolucións necesarias para o mellor cumprimento desta orde.
Segunda.-A presente orde entrará en vigor o día seguinte ó da súa publicación no Diario Oficial de Galicia.
Santiago de Compostela, 17 de xullo de 2000.
Amancio Landín Jaráiz
Conselleiro de Pesca, Marisqueo e Acuicultura